Määruse (EL) nr 692/2011 peamiseks eesmärgiks on kasutajate vajaduste parem rahuldamine. Praegu koostatav Euroopa turismistatistika on parandanud andmete kasutajatele kättesaadavuse terviklikkust ja ajakohasust. Näiteks edastatakse suurem osa igakuiseid andmeid 8 nädala jooksul pärast vaatluskuud, samas kui varem oli edastamise tähtaeg 3 kuni 6 kuud. Määrus kajastab paremini turismi muutunud iseloomu, mis hõlmab lühireiside ja ühepäeva-külastuste kasvavat tähtsust, mitte-üüritud majutuskohtade või väiksemate majutuskohtade suurenevat tähtsust ning interneti suurenevat mõju turistide broneeringutele ja turismitööstusele.

Siiani on komisjon võtnud vastu ühe delegeeritud õigusakti, komisjoni delegeeritud määruse (EL) nr 253/2013, millega muudetakse haridustaseme saavutamisega seotud teatavaid määratlusi, et kajastada rahvusvahelise ühtse hariduse liigituses (ISCED) tehtud muudatusi.

Terviklikud andmekogumid, kokkuvõtvad tabelid ja vastavad artiklid on saadaval Eurostati veebisaidil, mis on hõlpsalt juurdepääsetav turismistatistika domeeni kaudu.

Euroopa Liidu turismitööstusel on tähtis koht kõigi liikmesriikide majanduses, sest turismitegevus kujutab endast suurt tööhõive allikat. Selle konkurentsivõime hindamiseks on vaja põhjalikke teadmisi turismi mahu, tunnuste, turistide tunnusjoonte, turismiga seotud kulude taseme ning kasu kohta Euroopa majandusele. Ametliku ühtlustatud turismi pakkumise ja nõudluse statistika peamiseks aluseks on määrus (EL) nr 692/2011 Euroopa turismistatistika kohta. Määrus hõlmab ühelt poolt andmeid ELi majutusettevõtete mahutavuse ja hõivatuse kohta ning teiselt poolt andmeid ELi kodanike reiside kohta. Esimesena nimetatud andmeid koguvad tavaliselt majutussektori ettevõtjad (liikmesriikide igakuiselt ja -aastaselt komisjonile esitatavad andmed koondtabelite vormis); viimasena nimetatud andmeid kogutakse tavaliselt leibkonnauuringutega (edastatud iga-aastased andmed, osalt koondtabelite, osalt üksikandmete vormis).

Määrusega nõutakse ka, et osa andmete puhul tuleb komisjonile esitada mikroandmed. Võrrelduna koondandmete edastamisega võimaldab see uuendus analüüsida üksikasjalikumalt ja paindlikumalt majanduslikke ja sotsiaalseid nähtusi turismisektoris. Suurem osa liidu turismist on Euroopa-sisene. See tähendab, et ühtlustatud Euroopa statistikast saadud mikroandmed väljamineva turismi nõudluse kohta on sihtliikmesriigi jaoks igasuguse täiendava koormuseta statistikaallikas sissetuleva turismi nõudluse kohta, võimaldades hoiduda turismivoogude kattuvast uurimisest. Eurostat on koostanud analüütilisi aruandeid sissetuleva turismi kohta teistes riikides täheldatud väljaminevate voogude põhjal. Samas on mõne riigi puhul andmete kättesaadavus takistatud teatavatest päritoluriikidest saabuvate reiside valimi väiksuse tõttu, mis mõjutab konkreetsete andmete kättesaadavust vähem populaarsete sihtriikide puhul. Mitmed riigid uurivad, kas seda allikat oleks võimalik kasutada praeguste (kallite) piiriuuringute osaliseks asendamiseks või sisendiks muu ametliku statistika jaoks (nt maksebilansistatistika teenuste konto reisikirje).

Oluline on veenduda, et Euroopa statistika suudab tulevikus hinnata turismi makromajanduslikku mõju ja selle mõju keskkonnale. Selle võimaldamiseks osutatakse määruse (EL) nr 692/2011 artiklis 5 prooviuuringutele turismi satelliitkontode ühtsete tabelite arendamise, tootmise ja levitamise kohta ning andmete kogumise süsteemide väljatöötamiseks, mis näitavad turismi mõju keskkonnale. Mis puutub ühtsetesse tabelitesse, palus Eurostat, et liikmesriigid edastaksid vabatahtlikkuse alusel kättesaadavaid riiklikke andmeid turismi makromajandusliku mõõtme kohta (kasutades rahvusvaheliselt tunnustatud turismi satelliitkontode raamistikku). Tulemused avaldati üldsusele kättesaadavates töödokumentides. See on oluline samm ELi tasandil ühtlustatud andmete suunas. Seoses keskkonnaaspektiga jälgib Eurostat muu hulgas Euroopa Keskkonnaameti, OECD ja ÜRO Maailma Turismiorganisatsiooni tehtavat tööd ning annab sisendandmeid säästva turismi näitajate süsteemidele. Võttes samas arvesse vahendite nappust määruse tavapäraste andmete koostamist käsitlevate nõuete rakendamiseks, ei olnud laiema prooviuuringute programmi kasutuselevõtt viimastel aastatel võimalik.

Kasutajate tagasiside määruse jõustumise ja andmete väljastamise suurenemise järel on olnud üldiselt positiivne. Euroopa turismistatistika toetab Euroopa ettevõtjaid, kohalikke, piirkondlikke ja riiklikke ametiasutusi ning Euroopa institutsioone või muid rahvusvahelisi sidusrühmi (OECD, ÜRO Maailma Turismiorganisatsioon) otsuste tegemisel. Hoolimata määruse abil praeguseks tehtud edusammudeks, on Euroopa turismistatistikas endiselt lüngad, näiteks (makro)majandusliku mõõtme parema hõlmamise või turismisektori uute nähtuste valdkonnas (nt jagamismajandus).

4.2. Täpsus

Täpsus näitab hinnangute lähedust tegelikele teadmata väärtustele.

Vastavalt subsidiaarsuse põhimõttele on liikmesriikidel vabadus otsustada kõige tõhusamate ja tulemuslikumate andmete kogumise ja töötlemise viiside üle kooskõlas riiklike süsteemide ja kättesaadavate riigisiseste allikatega, mis on allutatud tingimusele, et „liikmesriigid võtavad kõik vajalikud meetmed andmete kogumise aluste suhtes, et säilitada tulemuste kvaliteet“ (artikkel 8).

Igal aastal esitavad liikmesriigid aruande andmete kvaliteedi kohta. Need metaandmete aruanded on kättesaadavad Eurostati veebisaidil. Üksikasjalikumad kvaliteediaruanded on saadaval üksnes sisekasutuseks.

Alates määruse jõustumisest on nõue, et liikmesriigid kinnitaksid andmeid suuremal määral, oluliselt parandanud andmete üldist kvaliteeti (sh vähem puuduvaid andmeid). Keerukamad andmete kinnitamise teenused (sh iga-aastaste ja andmebaasis sisalduvate andmete ühtsuse kontrollide lisamine) on tulemuste kvaliteeti veelgi parandanud.

Sellest hoolimata esineb endiselt teatavaid andmete täpsusega seotud probleeme ja need vajavad jätkuvat jälgimist.

Andmed majutusettevõtete mahutavuse ja hõivatuse kohta (mida tavaliselt kogutakse ettevõtjatelt) võivad kajastada teatavat alakaetust, nimelt üksusi, mida registris ei ole. Künniste kasutamise ühtlustatum meetod (vt ka punkt 5) on vähendanud neid ebakõlasid kogu ELis. Samuti on tehtud tööd, et ühtlustada paremini turismiametiasutuste hallatavaid registreid riiklikes statistikaametites loodud üldiste ettevõtlusregistritega. Viimastel aastatel on nn jagamismajanduse platvormide kaudu üüritud majutuskohtade suurem kasutamine toonud esile katvuse probleemi. Selle mõõtmine on eelolevate aastate ülesanne.

Andmed reiside kohta (mida kogutakse leibkondadelt) põhinevad valikuuringutel ning neid võivad mõjutada nende valikuuringute teadaolevad piirangud: valikuviga (vaadeldakse ainult rahvastiku allrühma) ja valikust sõltumatu viga (nt vastamata jätmisest tulenevad vead). Üks turismistatistikat mõjutav konkreetne probleem on meenutushälve või mälu mõju: see põhjustab tegelike turismivoogude alahindamist tahtmatu andmete pisendamise tõttu vastajate poolt. Selle mõju vähendamiseks mõeldud suunised on esitatud liikmesriikidele turismistatistika metoodikajuhendis (vt ka punkt 4.6).

4.3. Ajakohasus ja õigeaegsus

Ajakohasus näitab ajavahemikku teabe kättesaadavaks tegemise ja teabes kirjeldatud sündmuse või nähtuse vahel; õigeaegsus näitab andmete avaldamise kuupäeva ja tähtpäeva, mil andmed oleks tulnud avaldada, vahele jäävat ajavahemikku.

Turismiandmeid ei avaldata rangete tähtaegade või avaldamise ajakava alusel, vaid pidevalt liikmesriikidelt saadud andmete vastuvõtmise ja kinnitamise tempos. Üldiselt on andmed kasutajatele kättesaadavad mõne päeva jooksul pärast andmete komisjonile esitamist. Eurostati sisetootmissüsteemi hiljutine läbivaatamine on kiirendanud kõiki liikmesriike hõlmavate andmete avaldamist.

Määrus (EL) nr 692/2011 on aidanud kaasa turismistatistika ajakohasuse parandamisele lühenenud edastamistähtaegade kaudu. Liikmesriigid on lühenenud edastamistähtaegu hästi järginud, edastades ennetähtaegselt rohkem kui 90 % igakuistest andmekogumitest. Ainult 1,5 % andmetest saabuvad enam kui ühenädalase viivitusega. Mis puutub terviklikumatesse iga-aastastesse andmetesse, saabub 86 % majutusandmetest kuuekuulise tähtaja jooksul; reise puudutavate andmete puhul (sh mikroandmete failid) hilineb mõni liikmesriik rohkem kui ühe nädala. Alates määruse kohasest esimesest võrdlusaastast on kõigil juhtudel täheldatud paranemist. Erandjuhtumeid, kus andmeid ei esitata, jälgitakse tähelepanelikult Euroopa statistikasüsteemis kasutusel oleva nõuetele vastavuse järelvalve kaudu.

4.5. Kättesaadavus ja selgus

Kättesaadavus ja selgus osutavad tingimustele ja vahenditele, mille abil kasutajad saavad andmeid hankida, neid kasutada ja tõlgendada.

Kõik liikmesriikide esitatud andmed ja vastavad koondandmed ELi kohta tervikuna on vabalt kättesaadavad Eurostati veebisaidil. Konfidentsiaalsuse huvides kasutatakse mikroandmeid üksikasjalike tabelite koostamiseks, mis seejärel avaldatakse. Siiski võib tulevikus mikroandmeid väga rangetel tingimustel ja liikmesriikidelt saadud heakskiidu alusel teadusuuringute eesmärgil kättesaadavaks muuta.

Kasutajad saavad juurdepääsu Euroopa turismistatistikale kolme peamise kanali kaudu Eurostati veebisaidil.

1.Rubriigis „Tabelid“ hõlmavad eelnevalt kindlaksmääratud kahemõõtmelised tabelid kõige sagedasemad andmevajadused kiirel ja väga selgel viisil veebisaiti harvem külastavate või vähem asjatundlike kasutajate jaoks.